CELEX: 52017PC0731
Language: sl
Date: 2017-12-04
Title: Predlog UREDBA SVETA o začasni opustitvi avtonomnih dajatev skupne carinske tarife za nekatero blago, ki se vgrajuje v zrakoplove ali se v njih uporablja, in o razveljavitvi Uredbe (ES) št. 1147/2002

EVROPSKA KOMISIJA
            Bruselj, 4.12.2017
            COM(2017) 731 final
            2017/0324(NLE)
            Predlog
            UREDBA SVETA
            o začasni opustitvi avtonomnih dajatev skupne carinske tarife za nekatero blago, ki se vgrajuje v zrakoplove ali se v njih uporablja, in o razveljavitvi Uredbe (ES) št. 1147/2002
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Uredba Sveta (ES) št. 1147/2002 določa začasno opustitev avtonomnih dajatev skupne carinske tarife za nekatero blago, uvoženo s „potrdilom o plovnosti“. Potrdila o plovnosti (današnja „dovoljenja za sprostitev v uporabo“) so izdajali nacionalni organi letalstva v državi, v kateri je bil zrakoplov registriran, in so potrjevala, da so bili elementi, vključeni v zrakoplov, izdelani v skladu z odobrenim projektom v skladu s takrat veljavno zakonodajo na področju letalstva. Uredba Sveta (ES) št. 1147/2002 je poenostavila carinske postopke za dajatev prosti uvoz delov, sestavnih delov in drugega blaga, ki se uporablja za izdelavo, popravilo, vzdrževanje, obnovo, spremembo ali pretvorbo zrakoplova ter ki se je pred tem uvažalo pod različnimi carinskimi odložnimi postopki (npr. postopki „aktivnega oplemenitenja“, „posebne rabe“ in „skladiščenja“).
            
            
               Nekatere določbe sedanje uredbe je treba posodobiti, da se upoštevata pravni in tehnološki razvoj. Zlasti za zagotovitev skladnosti z razvojem na področju prava v letalskem sektorju bi se določbe morale nanašati na „dovoljenja za sprostitev v uporabo“ (tj. na obrazec Evropske agencije za varnost v letalstvu (EASA) 1 ali enakovredno potrdilo) namesto na „potrdila o plovnosti“. Prav tako je zastarel izraz „izvirnik potrdila“, saj se potrdila sedaj izdajajo v elektronski obliki.
            
            
               Nacionalni organi so zavzeli različna stališča glede tega, ali se blago, uvoženo s „potrdilom o plovnosti“, ki koristi ugodnosti od opustitve carin, ki jih določa Uredba (ES) št. 1147/2002, lahko uporablja izključno v civilnih zrakoplovih ali pa se lahko uporablja tako v civilnih kot vojaških zrakoplovih. Za zagotovitev enotne razlage in enotnega izvajanja je potrebna razjasnitev teh določb. Zato je predvideno, da so lahko deli, namenjeni uporabi v vojaških zrakoplovih, prav tako upravičeni do opustitve dajatve, če jim je priloženo dovoljenje za sprostitev v uporabo ali enakovredno potrdilo. Ta predlog je v skladu s carinsko zakonodajo, ki razširja uporabo poenostavljenega zaključka postopka aktivnega oplemenitenja na vojaške zrakoplove, saj člen 324(1)(c) Izvedbene uredbe Komisije (EU) 2015/2447 ne razlikuje med civilnimi in necivilnimi zrakoplovi, kar zadeva poenostavljeni zaključek postopka aktivnega oplemenitenja.
            
            
               Zaradi pravne varnosti in za zagotovitev enotne uporabe sedanje uredbe bo s predlogom Komisija pooblaščena, da pripravi seznam oznak kombinirane nomenklature, določenih v Uredbi Sveta (EGS) št. 2658/87, pod katere se zadevno blago lahko uvrsti, in seznam potrdil, ki se štejejo za enakovredna potrdilom obrazca EASA 1. Predlog bo omogočil tudi hitro ukrepanje, če bi bilo potrebno spremeniti sezname oznak ali potrdil. 
            
            
               Zaradi pravne varnosti in jasnosti bi bilo treba sedanjo uredbo razveljaviti in ne spremeniti. Predlagana nova uredba pojasnjuje, poenostavlja in zmanjšuje upravno breme za gospodarske subjekte in carinske uprave ter podpira konkurenčnost aeronavtične industrije EU.
            
            
               •Skladnost z veljavnimi predpisi s področja zadevne politike
            
            
               Ukrep zmanjšuje upravno breme za carinske organe držav članic in gospodarske subjekte v sektorju zrakoplovov, saj zmanjšuje potrebo po uporabi opustitvenih carinskih režimov, kot so ugodnejša tarifna obravnava za blago zaradi njegove posebne uporabe, oprostitve pri aktivnem oplemenitenju ali carinsko skladiščenje.
            
            
               •Skladnost z drugimi politikami Unije
            
            
               
                  Predlog je v skladu s politiko Unije na področju letalstva in temelji na postopku medsebojnega priznavanja dovoljenj za sprostitev v uporabo med državami članicami EU in tretjimi državami. Zlasti je predlog skladen s politiko Unije o skupnih predpisih na področju civilnega letalstva in ustanovitvi Evropske agencije za varnost v letalstvu (Uredba (ES) št. 216/2008). Poleg tega je predlog v skladu s politiko Unije o stalni plovnosti zrakoplovov in letalskih izdelkov, delov in naprav (Uredba (ES) št. 1321/2014) in o izvedbenih določbah za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (Uredba (ES) št. 748/2012). 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Pravna podlaga tega predloga je člen 31 Pogodbe o delovanju Evropske unije (PDEU).
               
            
            
               •Subsidiarnost (za neizključno pristojnost) 
            
            
               
                  Predmet predloga je v izključni pristojnosti EU. Načelo subsidiarnosti se zato ne uporablja.
               
            
            
               •Sorazmernost
            
            
               
                  Predlog je v skladu z načelom sorazmernosti. V skladu s členom 5(4) Pogodbe o Evropski uniji (PEU) ta uredba ne presega tistega, kar je potrebno za doseganje zastavljenih ciljev.
               
            
         
         
            
               •Izbira instrumenta
            
            
               V skladu s členom 31 PDEU „[c]arine skupne carinske tarife določi Svet na predlog Komisije“. Uredba Sveta je zato primerni instrument.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               
                  Komisija vzporedno s predlogom in v skladu s členom 4 Uredbe Sveta (ES) št. 1147/2002 Svetu predlaga poročilo o uporabi te uredbe. Poročilo, ki temelji na informacijah, prejetih s strani držav članic za obdobje 2014–2016, ugotavlja, da osnovna utemeljitev za poenostavitev in opustitev še vedno velja. Upravno breme za gospodarske subjekte in carinske organe se bistveno zmanjša.
               
               
                  V skladu z rezultati poročila je sedanja uredba še vedno ustrezna in učinkovita, saj zmanjšuje upravno breme za carinske uradnike, in sicer tako, da omogoča alternativni postopek za posebne carinske postopke, kot sta dovoljenje za posebno uporabo in carinski nadzor. Vendar je treba nekatere določbe sedanje uredbe nadalje pojasniti v zvezi z dovoljenji za sprostitev v uporabo in postopki glede popravljenega blaga. Kar zadeva učinkovitost, je poročilo jasno pokazalo, da je vpliv uporabe sedanje uredbe pomemben tako za gospodarske subjekte kot tudi za carinske uprave. To je zlasti vidno pri primerjavi uporabe potrdil o plovnosti s predpisanim rokom za postopek posebne rabe, kjer je očitno, da je prihranjeni čas enak času, ki je potreben za odobritev postopka posebne rabe.
               
            
            
               •Posvetovanja z zainteresiranimi stranmi
            
            
               
                  Komisija je organizirala več posvetovanj, na katerih je poslovno skupnost obvestila o predvidenem poteku dejavnosti. Zlasti je organizirala več srečanj z Združenjem evropskih letalskih prevoznikov in Združenjem letalske, vesoljske in obrambne industrije.  Gospodarski subjekti so izrazili splošno strinjanje s predlogom. Poleg tega se je Komisija posvetovala z Evropsko agencijo za varnost v letalstvu (EASA). Države članice so bile obveščene prek strokovne skupine za gospodarsko-tarifna vprašanja (ETQG) in oddelka za tarifno in statistično nomenklaturo Odbora za carinski zakonik (sektor KN). Države članice so izrazile podporo predlogu Komisije.  
               
            
            
               •Ocena učinka
            
            
               
                  Za ta predlog ni bila opravljena ocena učinka, saj ni nobenega pomembnega novega gospodarskega, okoljskega ali socialnega učinka in ni treba sprejeti političnih odločitev.
               
            
            
               •Ustreznost in poenostavitev ureditve
            
            
               Sedanja uredba se je izkazala za zelo koristno za aeronavtično industrijo EU (dajatev prosta obravnava blaga ob predložitvi potrdila) in uprave v državah članicah (sprejemanje posebne vrste potrdila, ki je manj obremenjujoče od opustitvenih carinskih režimov, ki so se uporabljali prej). Pozitiven učinek na industrijo se odraža v postopnem povečanju  vrednosti uvoza z uporabo potrdila o plovnosti v obdobju 2014–2016 (približno 11,3 milijarde EUR v letu 2014, 14,9 milijarde EUR v letu 2015 in 18,5 milijarde EUR v letu 2016). Komisija je predložila Svetu poročilo o uporabi sedanje uredbe (glej zgoraj).
            
            
               •Temeljne pravice
            
            
               
                  Predlog nima učinka na temeljne pravice.
               
            
            
               4.PRORAČUNSKE POSLEDICE
            
            
               Ta predlog nima finančnih posledic. Gospodarski subjekti v sektorju so lahko uporabljali opustitvene carinske režime, še preden je začela veljati Uredba Sveta (ES) št. 1147/2002, in predlog ne uvaja večjih sprememb.
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               Predlagani ukrepi so obravnavani v okviru integrirane tarife Evropske unije (TARIC), uporabljajo pa jih carinske uprave držav članic.
            
            
               2017/0324 (NLE)
            
         
         
            
               Predlog
            
            
               UREDBA SVETA
            
            
               o začasni opustitvi avtonomnih dajatev skupne carinske tarife za nekatero blago, ki se vgrajuje v zrakoplove ali se v njih uporablja, in o razveljavitvi Uredbe (ES) št. 1147/2002
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 31 Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z Uredbo Sveta (ES) št. 1147/2002
                  1
                so bile avtonomne dajatve skupne carinske tarife začasno opuščene za nekatere dele, sestavne dele in drugo blago takšne vrste, ki se vgradi v ali uporabi za civilne zrakoplove, uvoženo s potrdilom o plovnosti. Uredba je poenostavila carinske postopke za dajatev prosti uvoz delov, sestavnih delov in drugega blaga, ki se uporablja za izdelavo, popravilo, vzdrževanje, obnovo, spremembo ali pretvorbo zrakoplova. Vendar je treba zaradi obširnega tehničnega in zakonodajnega razvoja, do katerega je prišlo od leta 2002, Uredbo (ES) št. 1147/2002 spremeniti in bi jo bilo treba zaradi jasnosti nadomestiti. 
            
            
               (2)Glede na informacije, prejete s strani držav članic, ostaja začasna opustitev, uvedena z Uredbo (ES) št. 1147/2002, še vedno potrebna za dosego cilja zmanjšanja upravnega bremena za gospodarske subjekte v sektorju zrakoplovov in carinske organe držav članic, saj bi bil uvoz na podlagi posebnih postopkov s carinskim nadzorom, kot so posebna uporaba, aktivno oplemenitenje ali carinsko skladiščenje, obremenjujoč. Začasna opustitev bi se zato morala nadaljevati.
            
            
               (3)Ob upoštevanju dejstva, da so cene za dele in sestavne dele, ki se uporabljajo v sektorju zrakoplovov, običajno veliko višje kakor cene za podobno blago, uporabljeno za druge namene, je tveganje, da se blago, uvoženo dajatev prosto, morda uporabi na drugih industrijskih področjih, in s tem tveganje zlorabe začasne opustitve zelo majhno. 
            
            
               (4)Uredba Komisije (EU) št. 748/2012
                  2
                določa, da se del sme vgraditi v proizvod s certifikatom tipa le, če mu je priloženo dovoljenje za sprostitev v uporabo (obrazec EASA 1), ki ga izda stranka s pooblastilom organov letalstva znotraj Unije. Zato bi morala biti opustitev carin pogojena s predložitvijo dovoljenja za sprostitev v uporabo.
            
            
               (5)Poleg tega bi bilo treba enakovredna potrdila, ki jih izdajo tretje države, in potrdila, ki so bila izdana v okviru dvostranskih sporazumov o varnosti v letalstvu z Unijo pred ustanovitvijo Evropske agencije za varnost v letalstvu (EASA), sprejeti kot alternativo dovoljenju za sprostitev v uporabo (obrazec EASA 1).
            
            
               (6)Glede na to, da se nekatera potrdila izdajajo samo v elektronski obliki, bi moralo biti za namen ustvarjanja koristi od opustitve omogočeno, da se potrdila predložijo z uporabo tehnik elektronske obdelave podatkov ali na drug način.
            
            
               (7)Če potrdila ni mogoče predložiti v času, ko se blago prijavlja za sprostitev v prosti promet, bi moral prodajalec blaga predložiti izjavo, ki vsebuje referenčno številko potrdila, da lahko carinski organi držav članic preverijo izdelke, ki se sprostijo v prosti promet.  
            
            
               (8)Carinski organi bi morali imeti možnost, da na stroške uvoznika zaprosijo za izvedensko mnenje predstavnika nacionalnih organov letalstva, če utemeljeno domnevajo, da so se potrdila ponarejala. Vendar bi carinski organi, da se izognejo ustvarjanju nepotrebnih bremen za gospodarske subjekte, pred sprejetjem takšnega ukrepa morali upoštevati obseg blaga, ki naj bi se uvozilo, znesek dajatev, ki bi jih bilo treba plačati v primeru, da se opustitev, določena s to uredbo, ne bi uporabila, in tveganje, da bi stroški izvedenskega mnenja presegali koristi, ki bi jih uvoznik imel z opustitvijo dajatev, če bi izvedensko mnenje pokazalo, da pravila za izdajo navedenih potrdil niso bila kršena.
            
            
               (9)Za zagotovitev enotnih pogojev za izvajanje te uredbe bi bilo treba na Komisijo prenesti izvedbena pooblastila, da določi seznam tarifnih številk, tarifnih podštevilk in oznak kombinirane nomenklature iz Uredbe Sveta (EGS) št. 2658/87
                  3
               , pod katere je uvrščeno blago, upravičeno do opustitve iz te uredbe, določi seznam potrdil, ki so enakovredna dovoljenju za sprostitev v uporabo (obrazec EASA 1), in pripravi predlogo izjave, ki se lahko predloži carinskim organom, kadar potrdila ni mogoče predložiti v času, ko se blago prijavlja za sprostitev v prosti promet. Navedena pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta
                  4
               .
            
            
               (10)Glede na obsežne spremembe, ki jih prinaša ta uredba v zvezi z blagom, upravičenim do opustitve avtonomnih carinskih dajatev, sprejemljivimi dovoljenji za sprostitev v uporabo in postopki, ter zaradi jasnosti bi bilo treba Uredbo (ES) št. 1147/2002 razveljaviti –  
            
            
               SPREJEL NASLEDNJO UREDBO:
            
            
               Člen 1
            
            
               Avtonomne dajatve skupne carinske tarife, določene v Uredbi (EGS) št. 2658/87, za dele, sestavne dele in drugo blago takšne vrste, ki se vgradi ali uporabi za zrakoplove in njihove dele pri izdelavi, popravilu, vzdrževanju, obnovi, spremembi ali pretvorbi, se opustijo. 
            
         
         
            
               Komisija z izvedbenimi akti določi seznam tarifnih številk, tarifnih podštevilk in oznak kombinirane nomenklature, določene v Uredbi (EGS) št. 2658/87, pod katere se razvrsti blago, upravičeno do opustitve. Ti izvedbeni akti se sprejmejo v skladu s postopkom pregleda iz člena 4.
            
            
               Člen 2
            
            
               1.Da bi se izkoristila ugodnost opustitve iz člena 1, deklarant carinskim organom ob vložitvi carinske deklaracije za sprostitev v prosti promet predloži dovoljenje za sprostitev v uporabo, tj. obrazec EASA 1, kot je navedeno v Dodatku I k Prilogi I k Uredbi (EU) št. 748/2012, ali enakovredno potrdilo. Carinska deklaracija za sprostitev v prosti promet vsebuje sklic na referenčno številko dovoljenja. 
            
            
               Dovoljenje se predloži z uporabo tehnik elektronske obdelave podatkov ali na drug način. 
            
            
               Komisija z izvedbenimi akti določi seznam dovoljenj, ki štejejo za enakovredna dovoljenju za sprostitev v uporabo (obrazec EASA 1). Ti izvedbeni akti se sprejmejo v skladu s postopkom pregleda iz člena 4. 
            
            
               2.Če z odstopanjem od odstavka 1 dovoljenja ni mogoče predložiti v času, ko se blago prijavlja za sprostitev v prosti promet, lahko deklarant namesto tega predloži izjavo na trgovski fakturi ali dokumentu, ki mu je priložen. Izjava vsebuje referenčno številko dovoljenja. V primeru blaga, uvoženega za popravilo ali vzdrževanje, ki je izgubilo status plovnosti, se izjava sklicuje na številko izvirnika potrdila.
            
            
               Izjavo podpiše prodajalec blaga.
            
            
               Izjava se sestavi v skladu s predlogo, ki jo določi Komisija z izvedbenimi akti. Ti izvedbeni akti se sprejmejo v skladu s postopkom pregleda iz člena 4. 
            
            
               Člen 3
            
            
               Če carinski organi utemeljeno sumijo, da je bilo dovoljenje, predloženo v skladu s členom 2(1), ponarejeno, lahko od predstavnika nacionalnih organov letalstva zahtevajo izvedensko mnenje. Stroške izvedenskega mnenja nosi uvoznik. 
            
            
               Pri odločanju o zahtevi po izvedenskem mnenju carinski organi upoštevajo obseg blaga, ki naj bi se uvozilo, znesek dajatev, ki bi jih bilo treba plačati v primeru, da se opustitev, določena s to uredbo, ne bi uporabila, in tveganje, da bi stroški izvedenskega mnenja presegali koristi, ki bi jih uvoznik imel z opustitvijo dajatev, če bi izvedensko mnenje pokazalo, da pravila za izdajo navedenih dovoljenj niso bila kršena.
            
            
               Člen 4
            
            
               Komisiji pomaga Odbor za carinski zakonik, ustanovljen s členom 285 Uredbe (EU) št. 952/2013 Evropskega parlamenta in Sveta
                  5
               . Navedeni odbor je odbor v smislu Uredbe (EU) št. 182/2011.
            
            
               Pri sklicevanju na ta odstavek se uporablja člen 5 Uredbe (EU) št. 182/2011. 
            
            
               Člen 5
            
            
               Uredba (ES) št. 1147/2002 se razveljavi. Sklicevanja na razveljavljeno uredbo se štejejo za sklicevanja na to uredbo.
            
            
               Člen 6
            
            
               Ta uredba začne veljati dvajseti dan po objavi v Uradnem listu Evropske unije.
            
            
            
               Uporablja se od [1. marca 2018].
            
         
         
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                     Za Svet
               
               
                     Predsednik
               
            
            
               OCENA FINANČNIH POSLEDIC ZAKONODAJNEGA PREDLOGA
            
            
               1.OKVIR PREDLOGA/POBUDE 
            
            
               Uredba Sveta o začasni opustitvi avtonomnih dajatev skupne carinske tarife za nekatero blago, ki se vgrajuje v zrakoplove ali se v njih uporablja, in o razveljavitvi Uredbe Sveta (ES) št. 1147/2002
            
            
               2.PRORAČUNSKE VRSTICE
            
            
               X
                     Predlog nima finančnih posledic.
            
            
               ◻ Predlog nima finančnih posledic za odhodke, ima pa finančne posledice za prihodke, in sicer:
            
            
               (v mio. EUR na eno decimalno mesto natančno)
            
            
                     
                  
                  
                     
                  
               
                     
                        Proračunska vrstica
                     
                  
                  
                     
                        Prihodki
                     
                     
                  
                  
                     
                        Dvanajstmesečno obdobje z začetkom dd.mm.llll
                     
                  
                  
                     
                        [Leto: 2017]
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Stanje po ukrepu
                     
                  
               
                     
                        Proračunska vrstica
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Ta predlog nima finančnih posledic. Gospodarski subjekti v tem sektorju so še vedno lahko uporabljali opustitvene carinske režime (na primer postopke „aktivnega oplemenitenja“, „posebne uporabe“ in „skladiščenja“), še preden je začela veljati Uredba Sveta (ES) št. 1147/2002, in ta predlog ne uvaja večjih sprememb obstoječe zakonodaje. 
            
            
               V informativne namene: ocena carinskih dajatev, ki ustrezajo količini uvoza v EU s „spričevalom o plovnosti“ za leto 2016, znaša 560 milijonov EUR.  
            
            
            
               3.UKREPI PROTI GOLJUFIJAM
            
            
               Člen 3 navedene uredbe določa, da lahko carinski organi od predstavnika nacionalnih organov letalstva zahtevajo izvedensko mnenje na stroške uvoznika, če utemeljeno domnevajo, da so bila dovoljenja ponarejena.
            
            
         
         
            
                  
                     (1)
                  
                        Uredba Sveta (ES) št. 1147/2002 z dne 25. junija 2002 o začasni opustitvi avtonomnih dajatev skupne carinske tarife za nekatero blago uvoženo s potrdilom o plovnosti (UL L 170, 29.6.2002, str. 8).
               
               
                  
                     (2)
                  
                        Uredba Komisije (EU) št. 748/2012 z dne 3. avgusta 2012 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (
                  
                     UL L 224, 21.8.2012, str. 1
                  
                  ). 
               
               
                  
                     (3)
                  
                  
                        Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
                  
               
               
                  
                     (4)
                  
                        Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
               
               
                  
                     (5)
                  
                        Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).